钦定古今图书集成/方舆汇编/职方典/第1145卷 > 《送许郢州序》韩愈
## 钦定古今图书集成/方舆汇编/职方典/第1145卷 > 《送许郢州序》韩愈

余尝以书自通于于公，𬱖累数百言，其大要言先达
之士得人而托之，则道德彰而名闻流；后进之士得
人而托之，则事业显而爵位通。下有矜乎能，上有矜
乎位，虽常相求而不相遇。于公不以其言为不可复
书，曰：“足下之言是也。”于公身居方伯之尊，蓄不世出
之才，而能与卑鄙庸陋相应答如影响，是非忠乎君
而乐乎善，以国家之务为己任者乎？愈虽不敢私其
大恩，抑不可不谓之“知己”，恒矜而诵之，情已至而事
不从，小人之所不为也。故于使君之行，道刺史之事，
以为于公赠。凡天下之事，成于自同而败于自异。为
刺史者，常私于其民，不以实应乎府；为观察使者，常
急于其赋，不以情信乎州。由是刺史不安其官，观察
使不得其政，财已竭而敛不休，人已穷而赋愈急，其
不去而为盗也亦幸矣。诚使刺史不私于其民，观察
使不急于其赋，刺史曰：“吾州之民，天下之民也，惠不
可以独厚。”观察使亦曰：“某州之民，天下之民也，敛不
可以独急。”如是而政不均、令不行者，未之有也。其前
之言者，于公既以信而行之矣。今之言者，其有不信
乎？县之于州，犹州之于府也。有以事乎上，有以临乎
下，同则成，异则败者，皆然也。非使君之贤，其谁能信
之？愈于使君，非燕游一朝之好也。故其赠行，不以颂
而以规。